Broj: 711-I-2733-Pp-195/23-05-24

Zagreb, 22. studenog 2023.

**MARIJAN ŠKVARIĆ**

**Gradonačelnik Grada Lepoglava**

**Predmet: MARIJAN ŠKVARIĆ, gradonačelnik grada Lepoglava**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 22. studenoga 2023. godine odlučilo da u u odnosu na Vas **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je dana 08. kolovoza 2023. godine protiv obveznika Marijana Škvarića zaprimilo neanonimnu prijavu u kojoj je navedeno da je imenovani obveznik utjecao na zapošljavanje kćeri ……………. u Dječjem vrtiću Lepoglava. Navedeno je da je obveznik također 2021. godine od Povjerenstva za odlučivanje o sukobu interesa zatražio mišljenje smije li se njegova kćer prijaviti na natječaj u Dječjem vrtiću Lepoglava, ali da su u zahtjevu za mišljenjem preskočene odlučujuće i ključne činjenice. Naime, navedeno je da su tek na 8. sjednici Gradskog vijeća Grada Lepoglave, održanoj 28. prosinca 2022. godine, stečeni uvjeti da se imenovana zaposli u Dječjem vrtiću Lepoglava jer je tada usvojen Pravilnik o unutarnjem ustrojstvu i načinu rada kojim je spomenuti vrtić u svojoj sistematizaciji dobio radno mjesto socijalni pedagog, što je struka kćeri imenovanog obveznika te da ona prije nije mogla ni smjela biti zaposlena u Dječjem vrtiću Lepoglava. Nadalje, navedeno je da je u provedbi projekta „Unaprjeđenje usluga za djecu Dječjeg vrtića Lepoglava“ odobren ukupan iznos projekta koji se morao smanjiti za trošak plaće socijalnog pedagoga jer je takav trošak bio neprihvatljiv, s obzirom da radno mjesto socijalnog pedagoga nije sistematizirano u periodu izvještajnog razdoblja. Ujedno se u prijavi navodi da je iz tog razloga predloženo da Gradsko vijeće usvoji Pravilnik o unutarnjem ustrojstvu i načinu rada Dječjeg vrtića Lepoglava koji bi u svojoj sistematizaciji imao i radno mjesto socijalni pedagog.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a te je stoga obveznik Marijan Škvarić povodom obnašanja dužnosti gradonačelnika Grada Lepoglave dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Povjerenstvo je radi utvrđivanja činjenica u postupku, dopisom broj 711-I-2061-Pp-195/23-03-24 od 29. rujna 2023. godine, zatražilo od Dječjeg vrtića Lepoglava da se očituje tko je i kada zaposlen na radnom mjestu socijalni pedagog u Dječjem vrtiću Lepoglava i je li navedeno radno mjesto sistematizirano Pravilnikom o unutarnjem ustrojstvu i načinu rada Dječjeg vrtića Lepoglava, je li i kada Dječji vrtić Lepoglava raspisao natječaj za navedeno radno mjesto, gdje je isti objavljen, koji su stručni uvjeti bili propisani za navedeno radno mjesto i koliko je osoba podnijelo prijavu na natječaj. Također je u navedenom dopisu postavljen upit da li je održano testiranje za navedeno radno mjesto i ako jest, koliko je kandidata sudjelovalo na predmetnom testiranju, tko je odlučivao o izabranom kandidatu i tko je potpisao ugovor o radu. Ujedno je zatražena i sva dokumentacija koja se odnosi na predmetno zapošljavanje te je zaključno zatraženo da se Dječji vrtić Lepoglava očituje tko i na čiji prijedlog imenuje ravnateljicu vrtića.

Dječji vrtić Lepoglava je odgovorio na citirani zahtjev Povjerenstva dopisom zaprimljenim pod brojem 711-U-7619-Pp-195/23-04-28 dana 27. listopada 2023. godine u kojem je navedeno da Dječjim vrtićem Lepoglava upravlja Upravno vijeće sukladno člancima 19.-27. Statuta Dječjeg vrtića Lepoglava, dok je člankom 25. Statuta propisano da u radu Upravnog vijeća sudjeluje i ravnatelj, ali bez prava odlučivanja. Nadalje, navedeno je da je na 2. sjednici Upravnog vijeća dana 21. prosinca 2021. godine, donesena odluka o raspisivanju natječaja za potrebne djelatnike u sklopu trajanja projekta „Nastavak unapređenja usluga za djecu u sustavu ranog i predškolskog odgoja i obrazovanja“ sufinanciranog iz europskog socijalnog fonda te da je raspisan i natječaj za primanje stručnog suradnika /suradnice socijalnog pedagoga na određeno radno vrijeme. (20 sati tjedno).

U navedenom dopisu je također navedeno da je navedeni natječaj objavljen na stranicama Hrvatskog zavoda za zapošljavanje te oglasnoj ploči vrtića, kao i na web stranici vrtića. Navedeno je da su na predmetni natječaj pristigle 2 prijave, među kojima je i prijava …………. ………. te da su obje prijave udovoljavale uvjetima iz natječaja. Nadalje, navedeno je da je nakon rasprave članova Upravnog vijeća ravnateljica predložila da se u radni odnos primi ………….. ………. s obzirom na radno iskustvo i mjesto prebivališta koje su članovi Upravnog vijeća i do tada uzimali u obzir prilikom zapošljavanja. Nakon toga je Upravno vijeće, koje ima pravo prihvatiti ili odbaciti prijedlog ravnatelja, donijelo jednoglasni zaključak da se ……………… primi u radni odnos. Zaključno je navedeno da je sa ………………… zaključen Ugovor o radu na određeno vrijeme 20 sati tjedno od 01. veljače 2022. do 23. kolovoza 2023. godine, odnosno tijekom trajanja projekta sufinanciranog iz Europskog socijalnog fonda.

U odnosu na upit Povjerenstva tko imenuje ravnateljicu Dječjeg vrtića Lepoglava, navedeno je da istu imenuje Gradsko vijeće Grada Lepoglave, a na prijedlog Upravnog vijeća Dječjeg vrtića Lepoglava. U prilogu dopisa dostavljeni su Statut Dječjeg vrtića Lepoglava, Dnevni red 2. sjednice Upravnog vijeća od 21. prosinca 2021. godine na kojoj je donesena odluka o raspisivanju natječaja za radno mjesto stručnog suradnika socijalnog pedagoga, tekst natječaja, Sistematizacija radnog mjesta stručnog suradnika-socijalnog pedagoga iz Pravilnika o unutarnjem ustrojstvu i načinu rada, Zapisnik sa 3. sjednice Upravnog vijeća Dječjeg vrtića Lepoglava od 13. siječnja 2022., Ugovor o radu na određeno vrijeme zaključen između Dječjeg vrtića Lepoglava i ……………………… te Odluka o imenovanju ravnateljice dječjeg vrtića Lepoglava.

Člankom 7. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak oosbe koja je s njima povezana.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika.

Povjerenstvo je izvršilo uvid i u Statut Dječjeg vrtića Lepoglava te utvrdilo da Upravno vijeće vrtića donosi odluku o zasnivanju i prestanku radnog odnosa djelatnika vrtića, a na prijedlog ravnatelja. Također, utvrđeno je da Upravno vijeće ima pet članova kojima mandat traje četiri godine te da tri člana upravnog vijeća imenuje Gradsko vijeće Grada Lepoglave, jednog se bira iz reda roditelja djece korisnika usluge, a jedan da se bira iz reda odgojitelja i stručnih suradnika vrtića. Nadalje, Povjerenstvo je uvidom u dokumentaciju dostavljenu od strane Dječjeg vrtića Lepoglava, točnije u Zapisnik sa sjednice Upravnog vijeća Dječjeg vrtića Lepoglava od 13. siječnja 2022. utvrdilo da su na natječaj za radno mjesto stručnog suradnika/socijalnog pedagoga pristigle dvije prijave, ……. i kćeri obveznika, da je predsjednica Upravnog vijeća konstatirala da obje prijave udovoljavaju uvjetima natječaja te da je ravnateljica predložila da se u radni odnos primi ………………... Također, utvrđeno je da je Upravno vijeće na prijedlog ravnateljice donijelo jednoglasni zaključak da se ……………. primi u radni odnos na određeno vrijeme- pola radnog vremena do 23. kolovoza 2023. godine. Uvidom u Zapisnik s navedene sjednice utvrđeno je da obveznik, odnosno gradonačelnik Grada Lepoglave Marijan Škvarić, nije sudjelovao na navedenoj sjednici.

Nadalje, uvidom u Odluku Gradskog vijeća Grada Lepoglave KLASA 601-02/20-01/1, Urbroj:2186/016-03-20-1 od 16. ožujka utvrđeno je da je ravnateljicu Dječjeg vrtića Lepoglava imenovalo Gradsko vijeće Grada Lepoglave na prijedlog Upravnog vijeća Dječjeg vrtića Lepoglava.

Slijedom svega navedenog, Povjerenstvo je utvrdilo da obveznik Marijan Škvarić, kao gradonačelnik Grada Lepoglave, nije ni na koji način sudjelovao u postupku zapošljavanja stručnog suradnika-socijalnog pedagoga u Dječjem vrtiću Lepoglava, u kojem je zaposlena njegova kćer, već su sve radnje i odluke u istom poduzimali Upravno vijeće navedenog vrtića i ravnateljica, a kako to nesporno i proizlazi iz citiranog Zapisnika sa sjednice Upravnog vijeća Dječjeg vrtića Lepoglava od 13. siječnja 2022. godine. Također, uvidom u zaprimljenu dokumentaciju utvrđeno je da obveznik kao gradonačelnik ne sudjeluje ni u imenovanju članova Upravnog vijeća ni ravnateljice Dječjeg vrtića Lepoglava, dakle, tijela ove ustanove koji su odlučivali u postupku predmetnog zapošljavanja, s obzirom da o njihovu imenovanju odlučuje Gradsko vijeće.

Slijedom svega navedenog, a obzirom je Povjerenstvo utvrdilo da obveznik Marijan Škvarić nije sudjelovao, niti bio uključen u postupak zapošljavanja svoje kćeri u Dječjem vrtiću Lepoglava, donesena je odluka da ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a.

Vezano za navod iz prijave da navedeno radno mjesto nije bilo sistematizirano u izvještajnom razdoblju, Povjerenstvo ukazuje, a uzimajući u obzir činjenicu da gradonačelnik u navednom postupku nije sudjelovao, da provjera takvih navoda iz prijave nije u nadležnosti Povjerenstva, već se prijavitelj povodom navedenog može obratiti nadležnoj inspekciji radi provedbe nadzora.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marijan Škvarić, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana